**Pêl-droed: (wedi ei seilio ar Euro 2016 ond gellid ei addasu)**

Themâu: dewis arwyr; ‘duwiau pêl-droed’.

**Plant oedran uwchradd – bl.7-9.**

***Gogwydd Cristnogol:*** *Dewis ein harwyr yn ddoeth – efallai fod ganddyn nhw ‘draed o glai’. Pwyso a mesur pwy yw ein ‘rôl models’ mewn bywyd.*

**Sleid 1: Poster Cwpan y Byd, Sweden 1958**

O’r 10fed o Fehefin, am fis cyfan, fe fydd (neu ‘fe oedd’ yn dibynnu pa bryd dych chi’n rhoi’r sgwrs/cyflwyno’r gwasanaeth) sylw miliynau o bobl ar bencampwriaeth Euro 2016. Dyma’r tro cyntaf ers Cwpan y Byd 1958, yn Sweden, i Gymru chwarae yn rowndiau terfynol unrhyw bencampwriaeth pêl-droed rhyngwladol. Yr adeg honno fe gollon ni yn y rownd gogynderfynol yn erbyn Brasil, pan sgoriodd Pele unig gôl y gêm.

**Sleid 2: baneri 24 gwlad**

Fe fydd 23 o wledydd eraill yn cystadlu yn ein herbyn yn Euro 2016: gwledydd mor wahanol ag Albania a Sweden, Ffrainc a’r Wcráin. Fe fydd degau o filoedd o gefnogwyr pêl-droed yn teithio o bob cwr o Ewrop er mwyn gwylio’r gemau yn Ffrainc.

**Sleid 3: Bale, Ramsey, Coleman, map o Ffrainc**

Mae pêl-droedwyr fel Gareth Bale ac Aaron Ramsey yn cael cyflog anferth. Maen nhw’n cael sylw ble bynnag maen nhw’n mynd. Yn Ffrainc mi fyddan nhw ac aelodau eraill tîm Cymru o dan y chwyddwydr bob dydd, ac fe fydd popeth maen nhw’n ei wneud a’i ddweud yn cael ei drafod yn fanwl. Fe fydd pob penderfyniad mae Coleman yn ei wneud yn cael ei drafod yn ddiddiwedd. Os wnawn nhw yn dda fe fyddan nhw’n arwyr.

**Sleid 4: Ffydd, gobaith, cariad.**

Mae rhai cefnogwyr pêl-droed yn ‘obsessed’, maen nhw wedi gwirioni’n llwyr. Maen nhw’n rhoi eu ffydd yn y chwaraewyr; maen nhw’n gobeithio yn y chwaraewyr, mae rhai’n mynd mor bell a dweud eu bod nhw’n caru eu tîm. Un person a fyddai’n cytuno gyda’r agwedd yma oedd Bill Shankley.

**Sleid 5: Duwiau pêl-droed – Cantona, Bergkamp, Pirlo, Totti.**

Shankley oedd yn rheoli Lerpwl o 1959 i 1974 ac roedd yn un o’r rheolwyr pêl-droed gorau erioed. Shankley ddywedodd *'Some people believe football is a matter of life and death, I am very disappointed with that attitude. I can assure you it is much, much more important than that.'*

I rai mae pêl-droed yn grefydd a’u duwiau yw’r chwaraewyr. Darluniwyd posteri i gofnodi rhai o’r duwiau pêl-droed – gan gynnwys Eric Cantona, Denis Bergkamp, Andrea Pirlo, a Franceso Totti.

**Sleid 6:** **Pennawd o’r Mail Online**

Yn y Daily Mail roedd yna erthygl yn dweud, ‘*Sergio Aguero, Diego Costa and Harry Kane are worshipped at their clubs’****.***

**Sleid 7**: **Aguero, Costa, Kane**

Ystyr y gair ‘worshipped’ ydy addoli - sef anrhydeddu, parchu, edmygu, dyrchafu, moli a chanmol. Mae addoli’n air cryf iawn i ddisgrifio’r berthynas rhwng y chwaraewyr a’r cefnogwyr. Mae’n air sydd fel arfer yn cael ei ddefnyddio i ddisgrifio’r berthynas rhwng Cristion â Duw. Pa fath o dduwiau ydy’r pêl-droedwyr? Ydyn nhw’n werth eu haddoli?

**Sleid 8: Cantona**

Yn 1995 fe gollodd un o’r duwiau ei dymer ac ymosod ar un o’r cefnogwyr oedd yn gwylio’r gêm.

**Sleid 9: Beckham**

Fe gafodd Beckham funud gwan yng Nghwpan y Byd 1998 pan yrrwyd ef o’r cae am gicio aelod o’r tîm arall.

**Sleid 10:** **Suárez**

Er bod Louis Suárez yn bêl-droediwr talentog - mae o wedi cael ei yrru o’r cae lawer gwaith am frathu chwaraewyr eraill. Mae gan dduwiau pêl-droed wendidau. Dydyn nhw ddim yn berffaith. Yn aml dydyn nhw ddim yn gallu rheoli eu hunain a dydyn nhw ddim bob amser yn gwneud penderfyniadau doeth. Ai dyma’r bobl iawn i addoli?

**Sleid 11: Ffydd gobaith cariad**

Pwy yw ein duwiau ni? Ydyn ni’n rhoi ein ffydd a’n gobaith yn rhywun arall? Pwy ydyn ni’n ddewis garu? Mae'r rhain yn benderfyniadau pwysig - oherwydd po fwyaf ydyn ni’n edmygu rhywun yna’r tebycaf iddyn nhw rydyn ni eisiau bod. Dyna pam mae dewis ‘rôl model’ mor bwysig. Mae yna rai nodweddion cymeriad sy’n werth eu datblygu/ efelychu/copïo-

**Sleidiau 12 ac 13: Cariad**

**Dyma rai o nodweddion gwir gariad:**

*Mae cariad yn amyneddgar.*

*Mae cariad yn garedig.*

*Dydy cariad ddim yn cenfigennu, ddim yn brolio'i hun, nac yn llawn ohono'i hun.*

*Dydy cariad ddim yn gwneud pethau anweddus, nag yn mynnu ei ffordd ei hun drwy'r adeg.*

*Dydy e ddim yn digio a phwdu, ac mae'n fodlon anghofio pan mae rhywun wedi gwneud cam.*

Wrth wrando ar y geiriau yna o’r Beibl mae’n amlwg ein bod ni i gyd yn disgyn yn fyr yn aml. Ond mae Cristnogion ar draws y byd yn credu fod Duw’r Beibl yn berffaith, a byth yn eu siomi, yn wahanol iawn i’r duwiau pêl-droed. Mae Cristnogion yn gallu addoli Duw am ei fod o’n Dduw cariad.

**Sleid 14: Cariad ydy Duw.**

**Gweddïwn:** Ein Tad, mae cariad yn rhan mor bwysig o’n bywydau ni i gyd. Rydyn ni i gyd eisiau cael ein caru ac rydyn ni’n cyfoethogi’n bywydau wrth garu eraill. Helpa ni feddwl yn ofalus am nodweddion gwir gariad – am amynedd, am garedigrwydd ac am faddeuant. Helpa ni i fod yn bobl sydd ddim yn cenfigennu nac yn brolio'n hunain. Helpa ni i fod yn ddoeth wrth ddewis ein harwyr fel ein bod ni’n efelychu’r gorau sydd i’w gael. Diolch i ti am y geiriau doeth sydd yn y Beibl, geiriau sy’n dangos dy fod ti’n haeddu gwir addoliad. Amen.